
«Given the testimony of Procopius, who had himself participated In Belisarius’ African campaign (against the Vandals) in 533 and who reports that the Jewish treasure (King Solomons golden Temple Menorah) was publicly displayed in Constantinople the next year, probably means that the treasure was real.»

SITAT: «THE LOST GOLD OF ROME»
av Daniel Costa (2007), side 186

Prolog

I år 70 etter Kristi fødsel – EVT – knuste Romerrikets kommende keiser Titus et jødisk opprør i Jerusalem. Romerne knuste også bokstavelig talt jødenes tempel og stjal med seg deres helligdom, Kong Salomos syvarmede gullmenora, til imperiets hovedstad Roma. I dag er denne lysestaken avbildet – hugget inn i – Titus-buens hvelving i Forum Romanum ved Colosseum i Roma.

Gjennom 850 sider har romanen Gotisk Menora som kom ut i 2020, berettet om denne hellige, men fortapte relikviens historie og dens potensielle vandring og skjebne.

Menoraen var sagnomsust og ettertraktet og fikk ikke fysisk bli værende i keiserstaden, som ble plyndret av først Alariks gotere i 410, og dernest Geiseriks vandaler i 455. Historikere har vært uenige om hvem som tok den – om den ble begravet sammen med barbarhøvding Alarik da denne døde ved Cosenza i Syd-Italia i 410, eller om den ble fraktet til Geiseriks Karthago fra Roma 45 år senere – for så å havne i Konstantinopel etter Vandal-rikets kollaps i 533. Gotisk Menora går lenger og fokuserer ikke bare på Vestgoter-riket i Syd-Frankrike og Spania, men også på goterdronning Amalasunthas mulige frakt av menoraen og den realitet at hennes goterskatt havnet hos rivaliserende keiserinne Theodora i Bysants. Siden den gang har historikere og spesielt interesserte fabulert om, og søkt etter, denne jødenes store helligdom. Klagemuren i Jerusalem er eneste rest av gullmenoraens opprinnelige plassering – tempelet.

Gjennom to skandinaviske historiestudenters beretning lar Gotisk Menora leseren få innblikk i søket etter lysestaken – fra i hovedsak nazitoppen Himmlers observerte forsøk i Cosenza i 1937 og opp til et drama der den hentes ut av jødiske agenter i Hagia Sofias kjellermur i Istanbul, våren 2011. For så å bli solgt til en steinrik, privat kjøper i Moskva.

Sommeren 2025 kom oppfølgeren En Skattejakt … som presenterer menoraens videre «reise». For at leser skal henge med og få et innblikk i fortsettelsen som finner sted mellom 2011 og 2024, koster vi på oss en oppsummering: «Hva skjedde da den betalte antikviteten ikke dukket opp som avtalt i Moskva? Relikvien er kjøpt av Kremls sterke mann. Vedkommende velger å engasjere sin pressetalsmann til å nøste opp i forsvinningen og gjenskaffe objektet. Det er nemlig allerede videresolgt til Israels statsminister. En slik helligdom kan være politisk nyttig for både selger og kjøper.

Den snart avtroppende FSB-agenten Ivan Grusomov lokkes til oppdraget. Diverse funn og tilfeldigheter fører ham til Finland, der menoraen er blitt kopiert. Originalen er derimot havnet på den spanske solkysten, der Ivan etter hvert lander i sin jakt på relikvien. Jødene har imidlertid igangsatt sitt eget søk, og her dukker norske Peter opp. En skjebne av en uheldig kokain-dealer som tvinges med i reell kamp om skatterelikvien. Menoraen glipper for både ham, Mossads pensjonerte Moshe og russeren Ivan, og forsvinner til Marokko.

Når anti-helten Peter treffer en likesinnet – kampsportutøveren Greg – i norsk fengsel mange år senere, legges planene for en ny skattejakt. Begge sliter/har slitt med kjæresteproblemer på hjemmebane, og en gylden fremtid frister unektelig. Sammen med nå pensjonerte Ivan reiser de to via Madrid til marokkanske Essaouira for å spore opp menoraen. Det er på høy tid, for flere har tenkt å sikre seg den. I basketak med agenter fra den amerikanske Israel-lobbyen og en dramatisk biljakt mot Spania-fergen i Tanger, ender til slutt skatten i hendene på Peter og Greg. Ivan er dessverre død, og samme skjebne lider kjøper og lobbyist Bernstein. Men også Peter. Nordmannen forsvinner til havets bunn ved fergeleiet i Algeciras. I hendene har han den ettertraktede jødiske gullmenoraen. Eneste vitne skal være hans makker Greg, som finner det best å bare komme seg hjem til Norge høsten 2024.»

Det er ikke en forutsetning å ha lest Gotisk Menora eller En Skattejakt… for å forstå menoraens videre skjebne, men det kan være underholdende for spesielt historieinteresserte.

Vi starter uansett med noen tilbakeblikk fra de ovennevnte titler.


Tilbakeblikk

«I våres … At vi kom oss gjennom det stredet, riktig nok i ly av noen supertankere, var mildt sagt et under. Men så hadde det også tatt sine timer så langt, dette eventyret. Det hadde tross alt vært i grålysningen, og igjen må de ha hatt sine hjelpere, gutta, da man omsider skulle slå til. Med andre ord, gjøre den millionbyen alle hadde hørt så meget om, men aldri besøkt. Det vil si, da vi omsider hadde fått steget om bord i kassebilen, som bare hadde stått der parkert bak båtene og ventet på oss. Nøkkelen hadde ligget på venstre forhjul – sprengstoff og våpen glidd inn i løpet av sekunder.

Så hadde de tatt plass bak rattet, kjørt og gitt sine ordre. I hytt og pine. Til noen der ute, virket det nesten som. Eller var det bare til hverandre? Det må i hvert fall ha vært den ene av våre piloter, for plutselig – da det hele var over – hadde han hengt og snurret i luften over oss og den ene av disse fire teglsteinsprydete. Minaretene. I støyen bare slike helikoptre kan by på. Da alt også hadde kollapset.

Erdogans menn var ikke så mange. Seks, syv mann i sivil fordelt på to halvgamle og svært anonyme biler. Men skyte kunne de. Vi, ekspedisjonens medlemmer, hadde kjørt helt opp. Gjennom trange gater opp til og så tett innpå moskémuren som overhodet mulig, før vi hadde sneket oss bort til dette stedet Cassiodorus i sin tid hadde avslørt. I løpet av noen minutter hadde han som skulle være sprengningseksperten festet sin elektroniske pakke, og vi elleve andre hadde – var det noen som sa «Ocean's Eleven»? – plassert oss rundt ham i en halvmåneformasjon. Det passet i grunnen godt.

Der jeg stod og måpte, skulle mine umiddelbare tanker gå til en viss krigshelt der han fester sabotørenes miner til dette ene utvalgte skroget. Også det en scene, en filmscene jeg sjelden glemmer. Jeg har det med å leve meg gjennom slike. I drømme. Men denne her og nå var «real». Det var den helt store forskjellen.

Det jeg nå var vitne til, var vår egen tids miner. Det jeg uforskyldt var blitt dratt inn i, var våre dagers skattejakt. Anno 2011. Takket være vår egen tids – og mine egne – etiske regler. Sprengkraften skulle i hvert fall være stor nok til å få laget en åpning inn for oss. Men da han hadde gjort seg ferdig og strevet med å få oss tilskuere på trygg avstand, hadde han ikke sett denne ene – presenningsnoren – som var spent langs bakken. Følgelig snublet han, vår mann, før han skulle stupe mot duken, med dette perfekte photo-shopdesignede bysantinske murmønsteret bak et tre langs sydveggen. Så var det som om han forsvant inn i den også. Inn gjennom den skråstilte massen av gammel stein.

Helt uforvarende hadde vår mann funnet hullet. Åpningen som allerede fantes i gressplenhøyde ved siden av hans egen søte, lille installasjon. Samtlige av oss strømmet på. Som smågutter der de løper etter russebussen. Selv Blackwater skulle nesten glemme jobben sin med å dekke oss, for nyfikne nærmet også de seg den eldgamle muren.

Med fallet hadde presenningens fester røket, og snart skulle hele den gigantiske, murgrå duken seile mot bakken. Det ble lyst inn, og en viss agent var tilmed innenfor for å se seg rundt. Uredd og uforskammet raskt hadde hun klart å klemme seg gjennom sprekken. Som om den allerede var kjent og kjær. «Her har det vært folk før», kunne vi høre henne konstatere langt innefra. Tørt og lavmælt, men tydelig nok til at man hørte den særegne stemmen hennes.

Nylig måtte noen ha sprengt eller hakket seg vei og hentet ut det som var av innmat, for så å prøve å skjule det hele med en fotopresenning. Og før de – med en eventyrlig skatt rikere – var dratt over alle hauger. Konklusjonen var entydig og etter hvert på alles lepper.

Hadde det vært en tyrkisk felle? streifet det meg, der jeg lå klemt mot marken etter at disse første skuddene falt i sekundene som fulgte. Resten skulle bli det fullkomne kaos. Hvinende bremser, ildgivning, Paul og Shawn som snublet før de stupte, brølende stemmer i knitrende walkie talkies, jamrende ofre og en hysterisk, hylende Lynda. Igjen slo det meg at her hadde i hvert fall ingen av bimbofruene hatt særlig å bestille. Men da tyrkerne kom i runde to, hadde vi som nevnt denne redningen hengende over oss: Blackwater-helikopteret.

Samtidig hadde vi, ekspedisjonens yngre garde, klart å tulle oss sammen i skjul under den sammenraste duken. I hjørnet der den velkjente muren skrår utover. Våre kamuflerte voktere hadde selvsagt åpnet ild, såret to av dem som måtte være tyrkiske agenter og sendt våre angripere dit pepper'n gror. Selv hadde Blackwater mistet en av sine i denne første skuddvekslingen, og uten å nøle tatt revansj.

Etter motangrepet hadde som sagt disse sivilistene av noen angripere bare forsvunnet. Dem Israels Svøpe siden, og svært så konsekvent, kom til å omtale som «Receps menn», hadde like plutselig vært søkk borte. Over alle hauger. De neste som viste seg, var imidlertid uniformerte politikonstabler. Sendrektige vandret de snart rundt, men ingen var i nærheten av å lette på noen presenning. Heldigvis. Ei heller hadde de hunder, beret eller Uzi. Bare pistoltasker, tyrkiske mager og mustasjer. De kunne like godt vært fra trafikkpolitiet, spør du meg. Da hadde Svøpen for lengst dristet seg ut av det lille skjulestedet vårt, bykset i retning av våre forsvarere, og etter å ha apekatt-klatret taustigen til himmels – det vil si midtveis til kuppelen – karret seg om bord. Tomhendt hadde også hun måttet slå følge med soldater og lik da. Med bare dette siste som eneste resultat: Tre lik.

Det hadde vært en helt surrealistisk avslutning på en enda mer surrealistisk historie, følte jeg, der jeg stod og skalv og ventet på at Lynda skulle late vannet bak den enslige, gule drosjen. En myte, en gåte, et mysterium – kall det hva du vil – som i det store og hele hadde hatt sin begynnelse ett tusen ni hundre og førtién år tidligere. Tidligere enn i våres, i dette Herrens år 2011».

FRA Gotisk Menora 2020



«… Hvorvidt det hadde vært ham eller Rebecca, eller begge to, som skulle sørge for både stråmenn og salg, er og forblir uvisst, men at det var hun som kom til å sitte igjen med det helt store utbyttet, er det ingen tvil om. Kontoen for overførsel må ha vært hennes også, selv om – og kanskje nettopp derfor – hun stadig hadde villet forklare om «those guys in Panama», eller var det «at Virgin Islands». Neigu om den dama hadde ligget på latsiden siden sist, i hvert fall. Handelen skal visst ha foregått gjennom flere ledd med stråmenn, og selv ikke Rebecca ante i hvilken verdensdel tempel-menoraen til slutt havnet. Den kunne like godt befinne seg i Tijuana eller Medellin som i L.A. – eller Moskva. Jeg velger imidlertid å helle mot dette aller siste. Av en eller annen grunn. Noe sier meg at det var den veien det pekte.

Poenget er at Rebecca hadde fått omsatt helligdommen. Denne famøse verdigjenstanden, dette svært så religiøse klenodiet, i bytte med annet gull. Og det i bøtter og spann. Etter hennes nye og svært så synlige velstand å dømme, må den ha innbragt ikke så rent få euromillioner, den gullstaken …»

FRA Gotisk Menora 2020



«… Ivan skal til å dra opp bildet, men nå gjelder det å være litt inkognito. Han har jo fått mye servert på et sølvfat allerede. «Stanset politiet deg?» følger han opp, og Andrej svarer: «Ja, lurte på om jeg så noe – bilnummeret, for eksempel. Jeg svarte nei, men jeg hadde jo sett det. En uke senere sto det som limt på netthinnen: X248RO og 410. Jeg skrev det ned i tilfelle de kom tilbake, men det har de ikke gjort.» Ivan har veldig lyst til å røpe seg, men klarer fremdeles å holde igjen. «Forferdelig historie, Andrej», kommenterer han, og nå lar han det stå til. Drar bildet opp og sørger for å plassere tommelen over antikviteten. Det er bare det pene ansiktet under lys manke som vises på god avstand for Andrej. Gamlingen myser mot det, og så peker han nesten borti: «Ja, det var henne, jeg fulgte jo med da hun kom travende inne fra parken med den store bagen sin.» Ivan smiler inne i seg, men klarer å holde masken. Nå må han bare sikre seg bilnummeret. «Kanskje jeg skal gå til en venn i politiet med det bilnummeret», skynder Ivan seg. «Ja, jeg vil helst ikke borti dem, jeg», svarer Andrej. Snart er nummeret rablet ned på en serviett, og noen rubler vekslet ut, så han kan stikke dem i neven på sin samtalepartner. Ti minutter etter vandrer de med lirekassen på slep tilbake til parkinngangen, hvor en storfornøyd Andrej bukker og takker for føden. Ivan er ikke ute av Teatralnyiparken før han atter skal høre lirekassens lystige toner. Nå gjelder det å komme seg til kontoret, og Peskov – nei, han skal ikke varsles. Ikke ennå, i hvert fall …»

FRA En Skattejakt… 2025



«… En i horden av fotballungdom må ha kommet borti ham for plutselig snubler Peter. Utfor lem-kanten og ned i vannet med menoraen og seg selv. Rett i havnebassenget stuper både turleder og pakke, med et dødsskrik som plutselig overdøves av en voldsom tuting fra dekk. Greg kan ikke løpe ut og se, han må bare kjøre i land. Men han planlegger å se etter så snart han er på andre siden, og humper raskt over lemmen til spansk jord. Men det er ingen i vannet. Flere fergeansatte har stimlet sammen på jerndørk og lem og roper til tollerne, som uheldig nok prioriterer å sjekke trailere. Så flyter det et sort og hvit-rutet klede fram under lemmen, men det er alt. De fergeansattes oppmerksomhet rettes nå i stedet mot siste bil på akterdekk. En eksklusiv SUV som ikke hadde kommet seg av.

For Greg er det bare å komme seg videre. Han innser at Peter ikke har overlevd fallet og gått til bunns. Druknet sammen med den store hemmeligheten deres – den syvarmede jødiske gullmenoraen fra tempelet i Jerusalem. Dernest kommer han på at også deres bil huser våpen – leie-Glocksen de aldri rakk å bruke – og først nå nærmer tollerne seg. Selv om han er halvveis i sjokk, er det bare å kjøre av gårde. Mot Madrid.»

FRA En Skattejakt… 2025

